Aalborg Håndbolds 28-årige målmand, Søren Westphal, har sprunget korsbåndet i sit venstre knæ. Uheldet skete 12 minutter inde i 2. halvleg i kampen mod HC Midtjylland i søndags. En MR-scanning af knæet i går har nu medført en trist besked for Westphal selv og for klubben. - Vi tænker først og fremmest på Søren. Han har spillet forrygende i sin første sæson i Aalborg Håndbold, og det bliver naturligvis et stort handicap at måtte undvære ham i de kommende, vigtige kampe. Han har sammen med Ole Erevik udgjort et af ligaens dygtigste målmandsduoer, siger direktør Jan Larsen, Aalborg Håndbold. Søren Westphal skal opereres hurtigst muligt, og derefter venter der ham op mod 10 måneders genoptræning. Det bliver U 18-målmanden Marcus Mølbjerg Jørgensen, der skal supplere Ole Erevik i resten af sæsonen.

Opsummering:
Det var korsbåndet, det gik ud over, da Aalborg Håndbold målmanden Søren Westphal kom til skade i søndagens kamp mod HC Midtjylland.